b'\n_START_ARTICLE_\nAatu Talanne\n_START_PARAGRAPH_\nAatu Talanne (alkuaan Kustaa Adolf Dahlqvist; 26. kes\xc3\xa4kuuta 1892 Oulu \xe2\x80\x93 10. elokuuta 1967) oli suomalainen n\xc3\xa4yttelij\xc3\xa4 ja n\xc3\xa4ytt\xc3\xa4m\xc3\xb6p\xc3\xa4\xc3\xa4llikk\xc3\xb6. H\xc3\xa4n ty\xc3\xb6skenteli muun muassa Suomen Kansallisteatterissa. Lis\xc3\xa4ksi h\xc3\xa4n oli mukana seitsem\xc3\xa4ss\xc3\xa4toista elokuvassa vuosina 1934\xe2\x80\x931962.\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nTalanteen vanhemmat olivat verhoilija Johan Valfrid Dahlqvist ja Anna Huurnanen. H\xc3\xa4n aloitti teatteriuransa n\xc3\xa4yttelij\xc3\xa4n\xc3\xa4 ja j\xc3\xa4rjest\xc3\xa4j\xc3\xa4n\xc3\xa4 Oulun Ty\xc3\xb6v\xc3\xa4en Teatterissa vuosina 1910\xe2\x80\x931918. Tornion Ty\xc3\xb6v\xc3\xa4en Teatterissa Talanne toimi edell\xc3\xa4 mainittujen teht\xc3\xa4vien ohella my\xc3\xb6s ohjaajana 1918\xe2\x80\x931920. Torniosta h\xc3\xa4n siirtyi toiselle puolen Suomea, Viipurin Ty\xc3\xb6v\xc3\xa4en Teatteriin, jossa h\xc3\xa4n ty\xc3\xb6skenteli j\xc3\xa4lleen n\xc3\xa4yttelij\xc3\xa4n\xc3\xa4 ja j\xc3\xa4rjest\xc3\xa4j\xc3\xa4n\xc3\xa4 1920\xe2\x80\x931926. Ura jatkui Helsingiss\xc3\xa4. Talanne ty\xc3\xb6skenteli vuosina 1926\xe2\x80\x931945 Koiton N\xc3\xa4ytt\xc3\xa4m\xc3\xb6ll\xc3\xa4 ja Helsingin Kansanteatterissa. Vuosina 1945\xe2\x80\x931963 h\xc3\xa4n toimi Suomen Kansallisteatterin n\xc3\xa4ytt\xc3\xa4m\xc3\xb6p\xc3\xa4\xc3\xa4llikk\xc3\xb6n\xc3\xa4._NEWLINE_Aatu Talanne n\xc3\xa4ytteli sivuosia useissa suomalaisissa elokuvissa vuosina 1934\xe2\x80\x931947 ja edelleen vuosina 1960\xe2\x80\x931962. H\xc3\xa4n oli mukana muun muassa varhaisessa \xc3\xa4\xc3\xa4nielokuvassa Min\xc3\xa4 ja ministeri (1934) sek\xc3\xa4 1960-luvun alun romanttisissa v\xc3\xa4rielokuvissa Kun tuomi kukkii (1962) ja Ihana seikkailu (1962)._NEWLINE_Talanteen aviopuoliso oli n\xc3\xa4yttelij\xc3\xa4 Hulda Keskinen vuodesta 1926 l\xc3\xa4htien.'